Diari Oficial de la Generalitat Valenciana


Sumari del DOGV 9661, del 14-08-2023 (2023/8917)

DECRET 131/2023, de 10 d'agost, del Consell, pel qual s'aprova el Reglament orgànic i funcional de la Presidència de la Generalitat.
------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/08/10/131**

### Versions

 24/01/2025 - Actualitat  02/02/2024 - 23/01/2025  Text inicial: 15/08/2023 - 01/02/2024 

### Dades del document

Número de DOGV
:   9661

Data del DOGV
:   14-08-2023

Secció del DOGV
:   I. DISPOSICIONS GENERALS

Número del document
:   2023/8917


Data del document
:   10-08-2023

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Presidència de la Generalitat
    * administració regional
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 24.01.2025*

*Decret 131/2023, de 10 d'agost, del Consell, pel qual s'aprova el Reglament orgànic i funcional de la Presidència de la Generalitat.*

El Decret 10/2023, de 19 de juliol, del president de la Generalitat, ha determinat les conselleries en què s'organitza l'administració de la Generalitat. Aquesta norma organitzativa ha sigut completada, quant a les secretaries autonòmiques d'aquesta administració, pel Decret 12/2023, de 20 de juliol, del president de la Generalitat.

Posteriorment, el Decret 112/2023, de 25 de juliol, del Consell, ha establit, en el títol I, de manera bàsica, l'estructura orgànica i les competències dels òrgans superiors i directius de la Presidència de la Generalitat. Sense perjudici d'aquesta regulació, l'apartat 2 de l'article 2 del decret esmentat recull la posterior aprovació del Reglament orgànic i funcional de la Presidència, mitjançant un decret del Consell, i el desplegament del nivell administratiu de l'estructura de la Presidència, en el corresponent decret del president de la Generalitat.

En atenció de totes aquestes consideracions, i fent ús de les atribucions conferides en l'article 64 de la Llei 5/1983, de 30 de desembre, del Consell, a proposta del president de la Generalitat, i amb la deliberació prèvia del Consell, en la reunió del dia 10 d'agost de 2023,

DECRETE

CAPÍTOL I

Disposicions generals

*Article 1. Objecte*

L'objecte del present decret és la concreció i desplegament de les funcions assignades als òrgans directius de la Presidència d'acord amb les competències que se'ls assignen en el capítol II, del títol I, del Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, així com la determinació de les comissions interdepartamentals i de les entitats del sector públic instrumental adscrites a la Presidència.

*Article 2. Règim de substitucions dels òrgans superiors i centres directius*

1. En els casos d'absència, vacant o malaltia d'alguna de les persones titulars de les secretaries autonòmiques de la Presidència de la Generalitat o de la Sotssecretaria de la Presidència, les seues competències seran exercides temporalment per la persona titular de la secretaria autonòmica en l'ordre de prelació previst en l'article 3 del Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat.

2. Amb l'excepció del que estableix l'apartat 5 d'aquest article, en els casos d'absència, vacant o malaltia de les persones titulars de les direccions generals, les seues competències seran exercides temporalment per la persona titular de la secretaria autonòmica a la qual estiguen adscrites.

3. En el cas que l'òrgan al qual, segons el que disposen els dos apartats anteriors, corresponga la substitució, es trobe vacant o es trobe absent o malalta la persona titular, la substitució es durà a terme en l'ordre de prelació que estableix l'article 3 del Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat.

4. El que s'estableix en els apartats anteriors s'entén sense perjudici del que, si és el cas, dispose el president de la Generalitat.

5. D'acord amb el que es disposa en l'article 3 del Reglament de l'Advocacia General de la Generalitat, aprovat pel Decret 84/2006, de 16 de juny, del Consell, pel qual aprova el Reglament de l'Advocacia General de la Generalitat, en cas de vacant, absència o malaltia, l'advocat o l'advocada general de la Generalitat serà suplit o suplida per les persones titulars de la Direcció General de l'Advocacia General de la Generalitat, de la Direcció dels Serveis Contenciosos, de la Direcció dels Serveis Consultius i del Gabinet d'Estudis, per aquest ordre.

Aquestes tres últimes persones, i per l'ordre esmentat, substituiran, al seu torn, la persona titular de la Direcció General de l'Advocacia General, en els supòsits d'absència, vacant o malaltia d'aquesta.

CAPÍTOL II

Òrgans directius dependents de la Secretaria Autonòmica

de Relacions Institucionals i Transparència

*Article 3. Direcció General de Relacions amb les Corts*

La Direcció General de Relacions amb les Corts exerceix les funcions de:

a) Comunicació entre el Consell i les Corts i l'assistència continuada en les matèries d'índole parlamentària.

b) Remissió a les Corts dels escrits i comunicacions que el Consell envie a la Cambra en relació amb les iniciatives de control i impuls parlamentari.

c) Exercici de les funcions de secretariat de la Comissió de Secretaries Autonòmiques i Sotssecretaries.

d) Revisió i tramitació dels documents destinats a la inserció en el *Diari Oficial de la Generalitat Valenciana*.

e) Coordinació i autorització tècnica de les publicacions de les diferents conselleries i organismes, institucions i entitats dependents que integren el fons editorial de la Generalitat i, en particular, l'edició del *Diari Oficial de la Generalitat Valenciana*.

f) Informe previ dels convenis que subscriga la Generalitat i gestió del Registre de Convenis i del Registre d'Òrgans Col·legiats.

g) Qualssevol altres que li atribuïsca la legislació vigent o se li assignen reglamentàriament.

*Article 4. Direcció General de Transparència i Participació***1**

La Direcció General de Transparència i Participació exerceix les funcions de:

a) Disseny, coordinació, foment i promoció de la planificació i les directrius d'actuació en matèria de transparència, obertura de dades, reutilització d'informació pública, integritat institucional i bon govern en l'Administració de la Generalitat i el seu sector públic instrumental, i impuls i promoció de les polítiques públiques i els plans d'actuació en aquestes matèries.

b) Programació, gestió i coordinació de les polítiques del Consell en matèria de participació ciutadana.

c) Supervisió, coordinació i promoció de la formació i l'avaluació dels mecanismes de participació i transparència.

d) Suport a les persones valencianes residents fora de la Comunitat Valenciana, així com a les entitats cíviques que aglutinen els valencians i les valencianes que resideixen a l'estranger, a les cases regionals i a les federacions d'associacions d'altres comunitats autònomes radicades a la Comunitat Valenciana.

e) Les competències que corresponguen en relació amb la Llei 8/2016, de 28 d'octubre, d'incompatibilitats i conflictes d'interessos de persones amb càrrecs públics no electes; i amb la Llei 25/2018, de 10 de desembre, reguladora de l'activitat dels grups d'interés de la Comunitat Valenciana.

f) Les competències que puguen correspondre en relació amb l'article 44 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.

g) Qualssevol altres que li atribuïsca la legislació vigent o se li assignen reglamentàriament.

*Article 5. Direcció General d'Organització, Coordinació i Relacions Institucionals***2**

La Direcció General d'Organització, Coordinació i Relacions Institucionals exercix les funcions de:

a) Direcció del protocol que requerisquen els actes de caràcter representatiu de la persona titular de la Presidència de la Generalitat, que inclou la proposta, el disseny, l'organització i el control del desenvolupament d'estos actes.

b) Coordinació amb la Direcció General de l'Oficina de Premsa de la Presidència en relació amb els actes de caràcter representatiu de la persona titular de la Presidència de la Generalitat.

c) Coordinació de les conselleries que participen en els actes en els quals intervinga la persona titular de la Presidència de la Generalitat.

d) Impuls del contacte institucional i coordinació de les actuacions que d'això es deriven.

e) Qualssevol altres que li atribuïsca la legislació vigent o se li assignen reglamentàriament.

*Article 6. Direcció General de l'Oficina de Premsa de la Presidència*

La Direcció General de l'Oficina de Premsa de la Presidència exerceix les funcions de:

a) Elaboració, gestió i tramitació de l'actualitat informativa de la persona titular de la Presidència de la Generalitat.

b) Direcció del personal adscrit a la direcció general que exercisca les seues funcions en llocs de treball de l'Agrupació de llocs de comunicació i relacions informatives.

c) Tramitació i gestió dels procediments relacionats amb la promoció institucional en coordinació amb la Direcció General de Comunicació i Promoció Institucional.

d) Qualssevol altres que li atribuïsca la legislació vigent o se li assignen reglamentàriament.

*Article 7. Delegacions del Consell a Alacant i a Castelló***3**

La persona titular de cadascuna de les delegacions del Consell a Alacant i a Castelló, amb rang de director o directora general, és qui executa la política del Consell a la província i, en aquesta condició, té atribuïdes les facultats següents:

a) Impulsar i coordinar l'activitat de l'administració de la Generalitat a la província.

b) Actuar com a òrgan de comunicació, col·laboració i cooperació amb les administracions general de l'Estat i local de la província, sense perjudici d'altres mecanismes de cooperació i col·laboració legalment previstos.

c) Informar i, si és el cas, proposar al Consell les inversions públiques a la província, impulsant i controlant la seua realització.

d) Transmetre i executar, si és el cas, els mandats i directrius que reba del Consell o de les persones titulars de les diferents conselleries.

*Article 7 bis. Direcció General d'Esport***4**

La Direcció General d'Esport exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de foment i promoció de l'activitat esportiva, dinamització de la pràctica esportiva ciutadana, relació i col·laboració amb les entitats i organismes esportius, cooperació amb entitats privades que fomenten l'esport, i, especialment, per la seua singularitat, les vinculades a la pilota valenciana, i coordinació dels esdeveniments de caràcter esportiu organitzats per la Generalitat. Entre altres, exercirà les funcions de:

a) Foment, suport, protecció i tutela de l'associacionisme esportiu, i requerirà el correcte funcionament de les competències públiques que per delegació de la Generalitat exerceixen les federacions esportives de la Comunitat Valenciana.

b) Autorització i revocació de la inscripció i anotació en el Registre d'Entitats Esportives dels clubs esportius, federacions esportives, grups de recreació esportiva, agrupacions de recreació esportiva, seccions esportives d'altres entitats, seccions de recreació esportiva d'altres entitats, societats anònimes esportives i associacions de federacions esportives de la Comunitat Valenciana, tal com estableix la normativa vigent. En aquest àmbit donarà suport administratiu al Tribunal de l'Esport.

c) Foment i col·laboració en l'organització de l'esport en edat escolar i universitària.

d) Qualificació dels i de les esportistes d'elit de la Comunitat Valenciana i col·laboració amb les federacions esportives en matèria d'esport d'elit.

e) Elaboració de propostes de regulació i supervisió dels centres de tecnificació esportiva i dels programes de suport a l'esport d'elit en la Comunitat Valenciana.

f) Foment, desenrotllament, millora, actualització, modernització i construcció de la xarxa d'infraestructures de l'esport, així com les instal·lacions pròpies de la Generalitat, especialment les destinades a la tecnificació esportiva i els esports en el medi natural.

g) Inspecció en matèria d'esport.

h) Desenrotllament de la formació contínua en ciències de l'activitat física i l'esport a través de l'Escola de l'Esport de la Generalitat i col·laboració amb les federacions esportives en la formació de personal tècnic esportiu.

i) Qualssevol altres que li atribuïsquen les disposicions vigents o se li assignen reglamentàriament.

CAPÍTOL III **5**

Òrgans directius dependents de la Secretaria Autonòmica

del Gabinet del President i Comunicació

*Article 8. Direcció General de la Secretaria del Gabinet del President*

La Direcció General de la Secretaria del Gabinet del President exerceix les funcions de:

a) Preparació de la informació política i tècnica necessària per al disseny i avaluació de les polítiques del Consell.

b) Coordinació de la Secretaria del Gabinet del President.

c) Programació i desplegament dels actes del president en coordinació amb la Direcció General d'Organització, Coordinació i Relacions Institucionals. **6**

d) Planificació, organització i seguiment de l'agenda institucional de la persona titular de la Presidència de la Generalitat.

e) Coordinació de l'agenda institucional del president de la Generalitat, de les persones integrants del Consell i dels alts càrrecs de l'Administració de la Generalitat.

f) Qualssevol altres que li atribuïsca la legislació vigent o se li assignen reglamentàriament.

*Article 9. Direcció General de Comunicació i Promoció Institucional*

La Direcció General de Comunicació i Promoció Institucional exerceix les funcions de:

a) Coordinació de la política informativa del Consell, així com la seua difusió als mitjans de comunicació.

b) Coordinació dels serveis de premsa de les conselleries i de la resta d'entitats del sector públic autonòmic, en col·laboració amb la Direcció General de l'Oficina de Premsa de la Presidència.

c) Seguiment del contracte programa de la Corporació Valenciana de Mitjans de Comunicació, en el marc de la comissió mixta de seguiment i control.

d) Difusió de la informació institucional.

e) Inici i determinació del contingut dels expedients en matèria de promoció, publicitat i imatge institucional.

f) Control previ i autorització de projectes de manuals d'identitat corporativa, marques, distintius, logos o símbols d'identificació per a la difusió de la imatge institucional de la Generalitat.

g) Coordinació, amb caràcter previ a la seua inserció en qualsevol mitjà de comunicació, dels projectes de campanyes i d'insercions publicitàries de la Generalitat.

h) Coordinació i supervisió de la creativitat i disseny referits a projectes i campanyes publicitàries de la Generalitat.

i) Realització d'accions de promoció, publicitat i imatge institucional.

j) Qualssevol altres que li atribuïsca la legislació vigent o se li assignen reglamentàriament

*Article 10. Direcció General de Projectes Estratègics*

La Direcció General de Projectes Estratègics exerceix les funcions de:

a) Coordinació i seguiment dels projectes estratègics per a la Comunitat Valenciana.

b) Participació en les comissions de treball i seguiment per a la tramitació dels projectes estratègics.

c) Qualssevol altres que li atribuïsca la legislació vigent o se li assignen reglamentàriament.

CAPÍTOL IV **7**

Òrgans directius dependents

de la Secretaria Autonòmica de Presidència

*Article 11. Direcció General de Coordinació de l'Acció del Govern***8**

La Direcció General de Coordinació de l'Acció del Govern exercix les funcions de:

a) Establiment de les directrius generals de l'acció del Consell.

b) Preparació i seguiment del Pla Normatiu de la Generalitat i coordinació de l'avaluació d'este.

c) Coordinació de l'execució dels acords del Consell, sense perjuí de les competències que puguen correspondre en esta matèria a altres departaments del Consell.

d) Coordinació de les unitats administratives que incidixen en l'acció política, legislativa i administrativa del Consell.

e) Coordinació de la secretaria i el càrrec de portaveu del Consell, sense perjuí de les competències que corresponen a les persones titulars d'estes.

f) Direcció i coordinació de les relacions del Consell amb l'Administració General de l'Estat.

g) Coordinació de l'acció davant de la Unió Europea i de l'acció exterior i davant de les comunitats autònomes.

h) Direcció de la Delegació de la Comunitat Valenciana a Madrid, en la qual prestarà el suport necessari a les persones membres del Consell i al personal de l'administració de la Generalitat que hagen de realitzar allí les seues funcions.

i) Coordinació dels viatges d'àmbit nacional de personal i alts càrrecs de la Generalitat.

j) Assessorament en les relacions ordinàries amb l'Administració general de l'Estat.

k) Desenvolupament i intervenció, si és el cas, en les iniciatives de col·laboració amb l'Estat.

l) Intermediació entre l'Estat i els diferents departaments del Consell en els procediments de defensa de les competències de la Generalitat, a través de la participació en els organismes en què corresponga.

m) Qualssevol altres que li atribuïsca la legislació vigent o se li assignen reglamentàriament.

*Article 12. Direcció General d'Administració Local*

La Direcció General d'Administració Local exerceix les funcions de:

a) Gestió i execució de la política de la Generalitat en matèria d'Administració local, així com la proposta de normativa en el marc del que disposa el títol VIII de l'Estatut d'Autonomia de la Comunitat Valenciana.

b) Coordinació de l'actuació del Consell amb la que duen a terme altres administracions públiques amb competència en matèria de règim local, amb especial referència a la coordinació amb les diputacions provincials d'Alacant, Castelló i València d'acord amb el que preveu l'article 66 de l'Estatut d'Autonomia.

c) Gestió de totes les competències relatives al personal funcionari amb habilitació de caràcter estatal que la legislació bàsica de funció pública atribueix a les comunitats autònomes.

d) Impuls de la racionalització de l'organització territorial i gestió dels procediments relatius a l'organització i demarcació territorial dels municipis de la Comunitat Valenciana, excepció feta dels que corresponguen a altres òrgans per raó del seu caràcter tècnic especialitzat.

e) Resolució dels assumptes referits al règim jurídic, personal, organització, béns i serveis de les entitats locals, de conformitat amb el que es disposa en la normativa de règim local i sobre la base del principi de col·laboració entre administracions públiques.

f) Participació, en representació de la Generalitat, en tots aquells òrgans que tenen com a objecte la matèria de règim local, la norma de creació dels quals preveja una participació de la comunitat autònoma, llevat que expressament siga atribuïda a un altre departament, així com la coordinació de l'actuació interna del Consell en tot allò relacionat amb l'administració local.

g) Participació en la comunicació i cooperació de la Generalitat amb les administracions locals, sense perjudici d'altres mecanismes de cooperació i col·laboració legalment previstos.

h) Gestió de totes aquelles funcions en matèria de tutela financera de les entitats locals que la normativa de caràcter bàsic, en matèria d'estabilitat pressupostària i sostenibilitat financera, atribueix a les comunitats autònomes.

i) Gestió de les mesures de foment i dels fons de la Generalitat destinats a les entitats locals.

j) Coordinació i informació a les entitats locals dels fons europeus que financen programes locals.

k) Promoció d'accions en l'àmbit municipal que atorguen valor afegit a l'acció municipal.

l) Impuls, aplicació i seguiment de mesures de lluita contra el despoblament.

m) Gestió de les mesures de foment i dels fons de la Generalitat destinats a la lluita contra el despoblament.

n) Qualssevol altres que li atribuïsca la legislació vigent o se li assignen reglamentàriament

*Article 13. Direcció General de Simplificació Administrativa*

La Direcció General de Simplificació Administrativa exerceix les funcions de:

a) Foment de la millora de l'eficiència a través de la simplificació administrativa i agilitació dels procediments.

b) Disseny, proposta i elaboració de plans i projectes estratègics de simplificació, reducció de càrregues o normalització de procediments de l'administració autonòmica i supervisió de la seua execució, així com l'emissió i la publicació d'informes sobre el seu grau de compliment; en particular, l'elaboració i impuls de metodologies, protocols i eines de gestió dirigits a la millora de la qualitat i l'eficiència i a l'agilitació de procediments i serveis.

c) Coordinació de la realització d'anàlisis funcionals de procediments corporatius dels departaments del Consell, per a l'actualització de les corresponents aplicacions de gestió, així com la supervisió de l'execució dels canvis necessaris, en coordinació amb la direcció general competent en matèria de tecnologies de la informació i les comunicacions.

d) Assessorament i suport als departaments del Consell i el seu sector públic instrumental en qüestions relacionades amb la simplificació administrativa i les estructures i recursos òptims per a la prestació eficient dels serveis públics.

e) Potenciació, en coordinació amb la direcció general competent en matèria de tecnologies de la informació i les comunicacions, de l'ús de la interoperabilitat entre administracions per a fer-ne efectiva la plena implantació, així com l'anàlisi del seu grau d'ús, coordinació de la posada en marxa de nous serveis de consulta entre administracions i sol·licitud d'informes sobre aquest tema.

f) Impuls i coordinació de les comissions i grups de treball que es puguen crear per al desenvolupament de les estratègies i actuacions en matèria de simplificació administrativa.

g) Qualssevol altres que li atribuïsca la legislació vigent o se li assignen reglamentàriament.

CAPÍTOL V **9**

Òrgan directiu dependent de la Secretaria Autonòmica de Representació

davant la Unió Europea i les Comunitats Autònomes

*Article 14. Direcció General de Representació davant de la Unió Europea i les Comunitats Autònomes*

La Direcció General de Representació davant de la Unió Europea i les Comunitats Autònomes exercix les funcions de:

a) Suport a la persona titular de la Presidència de la Generalitat en l'execució de l'acció exterior, especialment en les relacions amb la Unió Europea, i amb altres organitzacions d'àmbit europeu, i també en la gestió de les relacions amb les comunitats autònomes.

b) Direcció, coordinació i suport de les relacions dels diferents departaments del Consell amb els organismes de la Unió Europea i les organitzacions interregionals i internacionals, i amb les comunitats autònomes.

c) Representació, defensa i promoció dels interessos multisectorials de la Comunitat Valenciana davant les institucions i òrgans de la Unió Europea. Amb esta finalitat, prestarà el suport necessari als membres del Consell i al personal de l'administració de la Generalitat per a desenvolupar les seues funcions.

d) Representació de les relacions del Consell amb altres comunitats autònomes.

e) Gestió de l'acció exterior i davant de les comunitats autònomes.

f) Assessorament a les conselleries en l'elaboració de projectes normatius en relació amb el marc jurídic europeu, així com, si és el cas, notificació de projectes de normes en virtut de normativa europea.

g) Impuls de les actuacions necessàries per a fomentar el coneixement i informar la societat valenciana sobre el funcionament de la Unió Europea i les seues polítiques principals.

h) Participació en la Conferència per a Assumptes Relacionats amb la Unió Europea i els seus òrgans dependents.

i) Intermediació entre les institucions de la Unió Europea i els diferents departaments del Consell en els procediments, per eventual vulneració de la normativa europea.

j) Coordinació de les actuacions en l'exterior, i dels viatges d'àmbit internacional de personal i alts càrrecs de la Generalitat.

k) Establiment de les vies per a facilitar a la representació social i institucional valenciana la relació amb les institucions i òrgans de la Unió Europea, així com amb entitats de l'exterior, organitzacions interregionals i organitzacions internacionals i amb les comunitats autònomes.

l) Qualssevol altres que li atribuïsca la legislació vigent o se li assignen reglamentàriament.

CAPÍTOL VI **10**

Òrgan directiu dependent

de l'Advocacia General de la Generalitat

*Article 15. Direcció General de l'Advocacia General*

La Direcció General de l'Advocacia General exerceix les funcions de:

a) Administració ordinària dels assumptes de l'Advocacia General de la Generalitat i la direcció ordinària d'aquesta.

b) Assistència a l'advocat o a l'advocada general de la Generalitat, exercint aquelles funcions que li siguen encomanades o delegades per aquest o aquesta.

c) Qualssevol altres que li atribuïsca la legislació vigent o se li assignen reglamentàriament.

CAPÍTOL VII **11**

La Sotssecretaria

*Article 16. La Sotssecretaria*

1. Sota la directa dependència de la persona titular de la Presidència, la Sotssecretaria té encomanades les competències i funcions establides en l'article 69 de la Llei del Consell respecte a la Presidència de la Generalitat.

2. Especialment, li corresponen les competències següents:

a) Coordinació de les persones titulars de les sotssecretaries de totes les conselleries pel que fa a aquelles actuacions relatives a l'impuls de l'acció política del Consell, la seua activitat legislativa i aquelles actuacions que han de sotmetre's a l'aprovació del Consell.

b) Coordinació de les persones titulars de les sotssecretaries de les diferents conselleries quant a la política executiva interdepartamental de la Generalitat per a la racionalització de la gestió de la seua administració, així com l'impuls, coordinació i supervisió dels plans d'actuació que sobre aquest tema siguen aprovats.

c) Exercici de la potestat disciplinària respecte al personal adscrit a la Presidència de la Generalitat, excepte en el supòsit que la sanció proposada siga la separació del servei.

d) Direcció del Registre General, així com la coordinació, supervisió i control de l'organització i funcionament de tots els centres, serveis i unitats dependents de la Presidència de la Generalitat.

e) Organització i control dels assumptes generals i l'actualització periòdica de l'inventari de béns i material, així com la gestió i emmagatzematge de totes les dades i documentació que siguen necessàries per al correcte funcionament dels serveis.

f) Tramitació d'expedients de contractació i de responsabilitat patrimonial de l'àmbit de gestió de la Presidència.

g) Gestió i coordinació de la tramitació dels convenis i acords de col·laboració que corresponguen a l'àmbit de les competències de la Presidència.

h) Realització de la planificació i la programació econòmica, elaboració de la proposta d'avantprojecte del pressupost anual, tramitació de les modificacions pressupostàries i realització del seguiment de l'execució del pressupost, així com la gestió d'aquest en totes les seues fases comptables, i tramitar, proposar i, en general, executar els actes de gestió econòmica i administrativa que corresponguen a l'àmbit funcional de la Sotssecretaria.

i) Tramitació i formalització dels ingressos que originen les activitats dels diversos centres directius del departament.

j) La gestió patrimonial dels béns afectes a la Presidència

k) Elaboració d'informes i de propostes de disposicions sobre matèries del seu àmbit funcional, i adopció de resolucions, així com de circulars, instruccions i ordres de servei de qualsevol assumpte de l'àmbit de la seua competència, i especialment per a la utilització òptima dels recursos i la gestió correcta de despeses i ingressos, i disposar-ne, quan siga procedent, la publicació en els diaris oficials.

l) Coordinació i impuls de la tramitació de projectes normatius, i supervisió i remissió dels expedients d'assumptes que s'hagen d'elevar a la Comissió de Secretaris Autonòmics i Sotssecretaris, així com al Consell, per a la seua aprovació o coneixement.

ll) Coordinació, i, si és el cas, trasllat de la informació, de totes les actuacions de la Presidència en matèria de qualitat dels serveis públics, simplificació administrativa, transparència i participació ciutadana.

m) Promoció i coordinació de les accions i mesures de protecció de dades que s'establisquen en l'àmbit de la Presidència, en compliment del que disposa la normativa reguladora de la matèria, i el seu seguiment i vigilància.

n) Qualsevol altra que se li encomane o delegue o que li conferisquen les disposicions legals o reglamentàries.

3. S'adscriu a la Sotssecretaria de la Presidència de la Generalitat la Delegació de Protecció de Dades de Caràcter Personal de la Generalitat i el seu sector públic instrumental.

CAPÍTOL VIII **12**

Comissions interdepartamentals i entitats

del sector públic instrumental adscrites a la Presidència

*Article 17. Adscripció de comissions interdepartamentals*

Queden adscrites a la Presidència de la Generalitat, les comissions interdepartamentals següents:

a) Comissió Interdepartamental per a la Lluita contra el Despoblament dels Municipis Valencians, que serà substituïda per la Comissió Interdepartamental del Consell contra el Despoblament i per l'Equitat Territorial, en els termes previstos per la Llei 5/2023, de 13 d'abril, de la Generalitat, Integral de Mesures contra el Despoblament i per l'Equitat Territorial a la Comunitat Valenciana.

b) Comissió Interdepartamental d'Acció Exterior i Relacions amb la Unió Europea.

c) Comissió Interdepartamental de Seguiment i Coordinació del Desenvolupament de l'Estatut d'Autonomia i d'Impuls i Consolidació del Model Valencià d'Autogovern.

e) Comissió Interdepartamental per a la Transparència.

f) Comissió Interdepartamental per a la Recuperació de la Memòria Democràtica.

*Article 18. Adscripció d'entitats del sector públic instrumental*

Queden adscrites a la Presidència de la Generalitat, les entitats següents:

a) Ciutat de les Arts i de les Ciències, SA.

b) Consell de l'Audiovisual de la Comunitat Valenciana.

c) Fundació Comunitat Valenciana-Regió Europea.

d) Institut Valencià de la Memòria Democràtica, els Drets Humans i les Llibertats Públiques.

DISPOSICIONS ADDICIONALS

*Primera. Actes que posen fi a la via administrativa*

Dins de l'àmbit de competències de la Presidència de la Generalitat, posen fi a la via administrativa els actes dictats per les persones titulars de la Secretaria Autonòmica de Relacions Institucionals i Transparència, de la Secretaria Autonòmica del Gabinet del President i Comunicació i de la Secretaria Autonòmica de Presidència, en l'exercici de les seues competències.

*Segona. Interpel·lacions, preguntes i compareixences informatives en matèries pròpies de la Presidència*

1. La intervenció en interpel·lacions i preguntes efectuades a l'empara dels articles 152 i 156 del Reglament de les Corts, sobre matèries pròpies de la Presidència, serà assumida per la persona titular de la conselleria que, si és el cas, determine el president.

2. Les compareixences davant les Corts Valencianes, a l'empara del que preveuen els articles 171 i 172 del seu reglament, quan afecten matèries pròpies de la Presidència, podran ser encomanades a la persona titular de la conselleria que determine el president.

DISPOSICIÓ TRANSITÒRIA

*Única. Règim transitori de les unitats de nivell administratiu, i llocs de treball*

1. Els diferents centres directius gestionaran els crèdits relatius a les competències que els han sigut atribuïdes per aquest decret.

2. Les unitats i llocs de treball de nivell administratiu continuaran subsistents i donant el suport administratiu en relació amb els assumptes i expedients que els corresponguen per raó de la matèria, sense perjudici de la competència per a resoldre dels òrgans als quals se'ls ha atribuït, i la seua retribució es farà a càrrec dels mateixos crèdits pressupostaris. Tot això, fins que es duguen a terme les modificacions o actuacions que siguen procedents en aquests en el marc de la vigent normativa en matèria de funció pública per a l'adequació de la nova estructura orgànica i sense perjudici que, posteriorment, siguen aprovades les relacions de llocs de treball adaptades a aquesta.

DISPOSICIÓ DEROGATÒRIA

*Única. Derogació normativa*

Queda derogat el Decret 169/2020, de 30 d'octubre, del Consell, pel qual aprova el Reglament orgànic i funcional de la Presidència de la Generalitat, a excepció de la seua disposició final primera, així com totes les disposicions que, del mateix rang o d'un rang inferior, s'oposen a aquest decret.

DISPOSICIONS FINALS

*Primera. Habilitació per al desplegament normatiu*

Es faculta el president de la Generalitat per a dictar totes les disposicions que requerisca el desplegament i l'execució del present decret, en compliment de les previsions contingudes en l'article 2.2 del Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i del que disposa l'article 65 de la Llei 5/1983, de 30 de desembre, del Consell.

*Segona. Entrada en vigor*

Aquest decret entrarà en vigor l'endemà de la publicació en el *Diari Oficial de la Generalitat Valenciana*.

València, 10 d'agost de 2023

El president de la Generalitat,

CARLOS MAZÓN GUIXOT

--------------------

1   L’article 4 es modifica per l’article únic del[**Decret 7/2025, de 21 de gener, del Consell**](https://dogv.gva.es/es/eli/es-vc/d/2025/01/21/7/dof/spa/html), de modificació del Decret 131/2023, de 10 d'agost, del Consell, pel qual s'aprova el Reglament orgànic i funcional de la Presidència de la Generalitat (DOGV núm. 10877 de 23.01.2025).

2   L’article 5 es modifica per l’article únic del[**Decret 16/2024, de 30 de gener, del Consell**](https://dogv.gva.es/va/eli/es-vc/d/2024/01/30/16/), de modificació del Decret 131/2023, de 10 d'agost, del Consell, pel qual s'aprova el Reglament orgànic i funcional de la Presidència de la Generalitat (DOGV núm. 9780 de 02.02.2024).

3   L’article 7 se suprimeix i l’article 8 es renumera, i passa a ser el nou article 7, per l’article únic del[**Decret 16/2024, de 30 de gener, del Consell**](https://dogv.gva.es/va/eli/es-vc/d/2024/01/30/16/).

4   L’article 7 bis s’afig per l’article únic del[**Decret 7/2025, de 21 de gener, del Consell**](https://dogv.gva.es/es/eli/es-vc/d/2025/01/21/7/dof/spa/html).

5   Els articles 9 a l’11 es renumeren, i passen a ser els articles 8 a 10 respectivament, per l’article únic del[**Decret 16/2024, de 30 de gener, del Consell**](https://dogv.gva.es/va/eli/es-vc/d/2024/01/30/16/).

6   La lletra c de l’article 9, que passa a ser l’article 8, es modifica per l’article únic del[**Decret 16/2024, de 30 de gener, del Consell**](https://dogv.gva.es/va/eli/es-vc/d/2024/01/30/16/).

7   L’article 12 es renumera, i passa a ser el nou article 11; l’article 13 se suprimeix i els articles 14 i 15 passen a ser els articles 12 i 13 respectivament, per l’article únic del[**Decret 16/2024, de 30 de gener, del Consell**](https://dogv.gva.es/va/eli/es-vc/d/2024/01/30/16/).

8   L’article 12, que passa a ser el nou article 11, es modifica per l’article únic del[**Decret 16/2024, de 30 de gener, del Consell**](https://dogv.gva.es/va/eli/es-vc/d/2024/01/30/16/).

9   El capítol V, amb un nou article 14, s’introdueix per l’article únic del[**Decret 16/2024, de 30 de gener, del Consell**](https://dogv.gva.es/va/eli/es-vc/d/2024/01/30/16/).

10   El capítol V es renumera, i passa a ser el capítol VI, i l’article 16 passa a ser l’article 15, per l’article únic del[**Decret 16/2024, de 30 de gener, del Consell**](https://dogv.gva.es/va/eli/es-vc/d/2024/01/30/16/).

11   El capítol VI es renumera, i passa a ser el capítol VII, i l’article 17 passa a ser l’article 16, per l’article únic del[**Decret 16/2024, de 30 de gener, del Consell**](https://dogv.gva.es/va/eli/es-vc/d/2024/01/30/16/).

12   El capítol VII es renumera, i passa a ser el capítol VIII, i els articles 18 i 19 passen a ser els articles 17 i 18, respectivament, per l’article únic del[**Decret 16/2024, de 30 de gener, del Consell**](https://dogv.gva.es/va/eli/es-vc/d/2024/01/30/16/).


Còpia Permalink ELI